Na temelju članka 13. Statuta Sveučilišta u Zagrebu, a u skladu s člankom 102. stavka 2. i 3. Zakona o znanstvenoj djelatnosti i visokom obrazovanju (''Narodne novine'', broj 123/2003, 198/2003, 105/2004, 174/2004, 2/2007 - Odluka Ustavnog suda Republike Hrvatske, 46/2007, 45/2009 - Odluka Ustavnog suda Republike Hrvatske, 63/2011, 94/2013 – Odluka Ustavnog suda Republike Hrvatske, 139/2013, 101/2014 i 60/2015 - Odluka Ustavnog suda Republike Hrvatske i 131/17 (Uredba)) i zaključka Rektorskog zbora o primjeni naslovnog zvanja u sveučilišnom sustavu sa sjednice održane 9. svibnja 2018., na 2. sjednici Vijeća studija sveučilišnih preddiplomskih studija Vojno inženjerstvo i Vojno vođenje i upravljanje i na 2. sjednici Vijeća studija sveučilišnih diplomskih studija Vojno inženjerstvo i Vojno vođenje i upravljanje održanima 11. studenoga 2021. godine, rektor prof. dr. sc. Damir Boras donosi

**NAPUTAK**

**O POSTUPKU REIZBORA U NASLOVNA ZVANJA**

**NA SVEUČILIŠNIM STUDIJSKIM PROGRAMIMA ZA POTREBE**

**ORUŽANIH SNAGA REPUBLIKE HRVATSKE**

**Članak 1.**

Ovim Naputkom uređuje se provođenje postupka reizbora osoba u naslovna znanstveno-nastavna i nastavna zvanja, osim redovitih profesora u trajnom zvanju, na sveučilišnim studijskim programima za potrebe Oružanih snaga Republike Hrvatske.

**Članak 2.**

(1) Za postupak reizbora u odgovarajuće naslovno znanstveno-nastavno/nastavno zvanje ne raspisuje se natječaj.

(2) Postupke reizbora provodi Vijeće sveučilišnih preddiplomskih/diplomskih studija Vojno inženjerstvo i Vojno vođenje i upravljanje (u daljnjem tekstu: Vijeće studija).

(3) Ako Vijeće studija nije nadležno za provođenje dijela postupka reizbora u odgovarajuće naslovno znanstveno-nastavno/nastavno zvanje, zahtjev za reizbor podnosi se nadležnoj sastavnici Sveučilišta sa zahtjevom da imenuje stručno povjerenstvo i provede postupak reizbora pristupnika u odgovarajuće naslovno znanstveno-nastavno/nastavno zvanje.

**Članak 3.**

(1) Postupak reizbora u naslovno znanstveno-nastavno/nastavno zvanje pokreće Vijeće studija na temelju zahtjeva HVU za pokretanje postupka reizbora pristupnika najkasnije 30 dana od isteka roka od pet godina od prethodnog izbora ili reizbora nastavnika.

(2) Iznimno od stavka 1. ovoga članka Naputka, ponavljanje postupka reizbora pokreće se nakon dvije godine od donošenja odluke Vijeća studija o neprihvaćanju izvješća o radu, odnosno prihvaćanju negativnog izvješća o radu pristupnika.

(3) Zahtjev se s cjelokupnim materijalima potrebnim za postupak reizbora dostavlja Vijeću studija putem Pisarnice Sveučilišta.

**Članak 4.**

(1) Mišljenje o ispunjavanju minimalnih uvjeta za reizbor daje stručno povjerenstvo koje imenuje Vijeće studija istovremeno s pokretanjem postupka reizbora, osim u slučaju iz članka 2. st. 3. ovoga Naputka.

(2) Stručno povjerenstvo sastoji se od tri člana koji moraju biti u istom ili višem zvanju s obzirom na ono za koje se traži reizbor.

**Članak 5.**

(1) Reizbor pristupnika u naslovno znanstveno-nastavno/nastavno zvanje provodi se na način da stručno povjerenstvo podnosi Vijeću studija izvješće o radu svakih pet godina od njegovog prethodnog izbora, odnosno reizbora u naslovno znanstveno-nastavno/nastavno zvanje.

(2) Stručno povjerenstvo obvezno je Vijeću studija podnijeti izvješće o radu pristupnika s mišljenjem o ispunjavanju ili neispunjavanju minimalnih uvjeta najkasnije u roku od 30 dana od dana imenovanja.

**Članak 6.**

(1) Izvješće iz članka 5. ovoga Naputka sadrži izvješće o radu nastavnika o ispunjavanju minimalnih uvjeta radnih obveza koje obuhvaća ocjenu znanstvene, nastavne i stručne djelatnosti u postupku reizbora nastavnika u naslovno znanstveno-nastavno zvanje odnosno ocjenu nastavne i stručne djelatnosti u postupku reizbora nastavnika u naslovno nastavno zvanje.

(2) U Izvješću treba navesti i rezultate pozitivno ocijenjene studentske ankete za nastavnike koji su u postupku reizbora: rezultati provedene jedinstvene sveučilišne ankete koju je donio Senat Sveučilišta u Zagrebu.

(3) Izvješće sadrži Mišljenje o ispunjavanju ili ne ispunjavanju minimalnih uvjeta radnih obveza iz stavka 1. ovog članka te prijedlog Vijeću studija o reizboru.

(4) Član Stručnog povjerenstva koji se ne slaže s Mišljenjem može dati izdvojeno mišljenje koje se prilaže Izvješću.

(5) Ako jedan član Stručnog povjerenstva napiše izdvojeno mišljenje ili ne potpiše Izvješće, a ostala dva člana potpišu Izvješće, smatra se da je Izvješće pravovaljano.

**Članak 7.**

Izvješće o radu pristupnika sadrži:

1. Uvodni dio

a) ime i prezime nastavnika te zvanje za koje se provodi reizbor)

b) razdoblje na koje se odnosi reizbor (navesti od - do)

c) sastav Stručnog povjerenstva, ime i prezime i zvanje

d) podatke o odluci Vijeća studija o pokretanju postupka reizbora i imenovanju Stručnog povjerenstva u postupku reizbora (KLASA, URBROJ, datum)

e) potvrdu o rezultatima studentske ankete

2. Opće podatke o nastavniku u postupku reizbora (ime i prezime, datum i mjesto rođenja, stručni/ akademski naziv i zvanje, datum zadnjeg izbora u zvanje)

3. Pregled ispunjenosti uvjeta su skladu s čl. 9. ovoga Naputka.

4. Zaključno mišljenje o ispunjavanju ili neispunjavanja uvjeta za reizbor nastavnika u naslovno znanstveno-nastavno/ nastavno zvanje

5. Vlastoručni potpis predsjednika i članova Stručnog povjerenstva

**Članak 8.**

(1) O prihvaćanju izvješća o radu pristupnika odlučuje Vijeće studija.

(2) Ako Vijeća studija prihvati pozitivno izvješće o radu pristupnika, donosi odluku o reizboru u odgovarajuće naslovno zvanje na vrijeme od 5 godina.

(3) Ako Vijeće studija ne prihvati izvješće o radu pristupnika, odnosno prihvati negativno izvješće o njegovom radu, donosi odluku o ponavljanju postupka reizbora nakon dvije godine od dana donošenja odluke Vijeća studija.

(4) Obveza podnošenja izvješća prestaje nakon što zaposlenik bude izabran u naslovno znanstveno-nastavno zvanje redovitog profesora u trajnom zvanju.

**Članak 9.**

## (1) Do stupanja na snagu Odluke Nacionalnog vijeća za znanost, visoko obrazovanje i tehnološki razvoj o minimalnim uvjetima radnih obveza za reizbor na znanstvena, znanstveno-nastavna, umjetničko-nastavna, nastavna i stručna radna mjesta te o obliku izvješća stručnog povjerenstva o radu zaposlenika u postupku reizbora (1.lipnja 2022.) na postupke reizbora u naslovna nastavna zvanja primjenjivat će se Odluka Rektorskog zbora o nužnim uvjetima za ocjenu nastavne i stručne djelatnosti u postupku izbora u nastavna zvanja (»Narodne novine«, br. 13/2012) te članak 7. ovoga Naputka u pogledu oblika izvješća stručnog povjerenstva.

## (2) Na postupke reizbora u naslovna znanstveno-nastavna zvanja primjenjivat će se Odluka Nacionalnog vijeća za znanost, visoko obrazovanje i tehnološki razvoj o minimalnim uvjetima radnih obveza za reizbor na znanstvena, znanstveno-nastavna, umjetničko-nastavna, nastavna i stručna radna mjesta te o obliku izvješća stručnog povjerenstva o radu zaposlenika u postupku reizbora (1. lipnja 2022.).

(3) Ovaj Naputak stupa na snagu osmoga dana od dana objave na mrežnim stranicama vojnih studija.

Rektor

prof. dr. sc. Damir Boras, v.r.

KLASA: 602-04/21-38/8

URBROJ: 380-062/105-21-1

Ovaj Naputak objavljen je dana 15. studenoga 2021. godine.